b'\n_START_ARTICLE_\nFojba\n_START_PARAGRAPH_\nF\xc3\xb3jba je ime delno podzemne re\xc4\x8dice z udori pri Pazinu , hkrati pa tudi nare\xc4\x8dno poimenovanje za kra\xc5\xa1ko brezno, ki izhaja iz latinskega fovea - pl.:fossa. Beseda je privzeta tudi v italijan\xc5\xa1\xc4\x8dino in se uporablja v povezavi s pokoli; v uporabi je tudi glagol: infoibare v pomenu vre\xc4\x8di v brezno. _NEWLINE_Pogosta je uporaba izraza fojba v povezavi z mno\xc5\xbei\xc4\x8dnimi poboji med drugo svetovno vojno in tik po njej, na obmo\xc4\x8djih Istre in okolice Trsta. V tem pomenu so ga za\xc4\x8deli uporabljati italijanski fa\xc5\xa1isti \xc5\xbee takoj po prvi svetovni vojni (po Rapalski pogodbi), ko je njihov pesnik in kasneje fa\xc5\xa1isti\xc4\x8dni minister Giuseppe Cobolli Gigli (po rodu sin slovenskega u\xc4\x8ditelja Kobola), da so fojbe pravi kraj za tiste Istrane, ki ne bodo hoteli prevzeti italijanske narodnosti. \xc4\x8clanke in pesmi na to temo je objavljal v \xc4\x8dasopisih "Arena di Pola" in fa\xc5\xa1isti\xc4\x8dnem "Gerarchia". V te jame so nato fa\xc5\xa1isti metali zavedne Hrvate._NEWLINE_Po propadu fa\xc5\xa1isti\xc4\x8dne Italije in napovedi izkrcanja zaveznikov so tovrstna dejanja s fa\xc5\xa1isti po\xc4\x8deli doma\xc4\x8dini in tamkaj\xc5\xa1nji partizani.\n_START_SECTION_\nBazovi\xc5\xa1ka fojba\n_START_PARAGRAPH_\nNajbolj znana "fojba" je spominski kompleks Bazovi\xc5\xa1ka fojba ital. \xc2\xbbFoiba di Basovizza\xc2\xab, oziroma ja\xc5\xa1ek opu\xc5\xa1\xc4\x8denega rudnika pri Bazovici, italijanski nacionalni spomenik, kamor je po pripovedih doma\xc4\x8dinov najprej za\xc4\x8dela leta 1944 metati ljudi (slovenske antifa\xc5\xa1iste) italijanska kolaboracionisti\xc4\x8dna milica Guardia Civica (mestna stra\xc5\xbea), po kon\xc4\x8dani vojni pa so v to jamo metali trupla ubitih nem\xc5\xa1kih vojakov, konjske kadavre in razbite voja\xc5\xa1ke vozove, ki so jih raznesle granate. Poleg tega so v jamo vrgli tudi truplo usmr\xc4\x8denega vojnega zlo\xc4\x8dinca "Fabia". Vse to so oktobra leta 1945 (po odhodu jugoslovanske armade iz Trsta in prihodu zavezni\xc5\xa1ke vojske) iz jame potegnili angle\xc5\xa1ki in\xc5\xbeenirci, ki so iskali novozelandske vojake in tiste Italijane, ki naj bi jih v brezno vrgli partizani, vendar teh niso na\xc5\xa1li.'